(4)Plány obnovy a odolnosti by mali napĺňať všeobecné ciele Mechanizmu na podporu obnovy a odolnosti zriadeného nariadením (EÚ) 2021/241 (ďalej len „mechanizmus“) a Nástroja Európskej únie na obnovu zriadeného nariadením Rady (EÚ) 2020/2094 s cieľom podporiť obnovu po kríze COVID-19. Mali by podporovať hospodársku, sociálnu a územnú súdržnosť Únie tým, že budú prispievať k šiestim pilierom uvedeným v článku 3 nariadenia (EÚ) 2021/241.

(2)Rada 9. júla 2019 a 20. júla 2020 adresovala Bulharsku odporúčania v kontexte európskeho semestra. Rada konkrétne odporúčala Bulharsku prijať všetky potrebné opatrenia na účinné riešenie pandémie, udržanie hospodárstva a podporu následného oživenia a realizovať fiškálne politiky zamerané na dosiahnutie obozretných strednodobých fiškálnych pozícií a zabezpečenie udržateľnosti dlhovej služby pri súčasnom zvyšovaní miery investícií. Rada v súvislosti s verejnými financiami takisto odporúčala zlepšenie výberu daní prostredníctvom cielených opatrení v oblastiach, ako sú dane z palív a práce, a zmodernizovanie správy a riadenia štátom vlastnených podnikov. Rada ďalej Bulharsku odporúčala zabezpečiť stabilitu bankového sektora posilnením dohľadu a podporou primeraného oceňovania aktív. V súvislosti s nebankovým sektorom sa Bulharsku odporúčalo zabezpečiť účinný dohľad a presadzovanie, pokiaľ ide o rámec boja proti praniu špinavých peňazí, a účinné fungovanie rámca pre platobnú neschopnosť. Ďalej sa mu odporúčalo zlepšiť kvalitu a účinnosť verejnej správy, minimalizovať administratívne zaťaženie a posilniť digitálnu verejnú správu. Rada okrem toho Bulharsku odporúčala posilniť odolnosť, dostupnosť a kapacity systému zdravotnej starostlivosti, zabezpečiť vyrovnané geografické rozmiestnenie zdravotníckych pracovníkov a zlepšiť prístup k zdravotníckym službám, a to aj znížením priamych platieb od pacientov a riešením nedostatku zdravotníckych pracovníkov. Z hľadiska sociálnych problémov boli obzvlášť relevantné odporúčania zlepšiť kvalitu vzdelávania a odbornej prípravy, ich inkluzívnosť a relevantnosť pre trh práce, najmä v prípade Rómov a iných znevýhodnených skupín, posilniť aktívne politiky trhu práce, posilniť zamestnateľnosť zlepšením zručností vrátane digitálnych zručností a riešiť sociálne začlenenie prostredníctvom lepšieho prístupu k integrovaným službám zamestnanosti a sociálnym službám a účinnejšou podporou minimálneho príjmu. Na riešenie krízy spôsobenej ochorením COVID-19 sa Bulharsku odporúčalo zlepšiť prístup k telepráci, podporiť digitálne zručnosti a rovnaký prístup k vzdelávaniu. Rada navyše Bulharsku odporúčala poskytovať účinnú podporu malým a stredným podnikom (ďalej len „MSP“) a samostatne zárobkovo činným osobám, a to aj zabezpečením ich nepretržitého prístupu k financiám a pružných platobných podmienok, čo najskôr realizovať pripravené verejné investičné projekty a podporiť investície súkromného sektora v záujme podpory oživenia hospodárstva. Odporúčalo sa zamerať investície na zelenú a digitálnu transformáciu, najmä na čistú a efektívnu výrobu a využívanie energie a zdrojov, environmentálnu infraštruktúru a udržateľnú dopravu, čo prispeje k postupnej dekarbonizácii hospodárstva vrátane uhoľných regiónov. Rada takisto odporúčala zamerať hospodársku politiku súvisiacu s investíciami na výskum a inovácie, dopravu, najmä na jej udržateľnosť, vodohospodársku, odpadovú a energetickú infraštruktúru a energetickú efektívnosť, berúc pritom ohľad na regionálne rozdiely, a zlepšiť podnikateľské prostredie. Na základe posúdenia pokroku pri plnení týchto odporúčaní pre danú krajinu v čase predloženia plánu obnovy a odolnosti Komisia dospela k záveru, že bol dosiahnutý podstatný pokrok, pokiaľ ide o odporúčania zabezpečiť stabilitu bankového sektora posilnením dohľadu, posilniť nebankový finančný sektor prostredníctvom účinného presadzovania dohľadu založeného na hodnotení rizika, poskytnúť okamžitú reakciu fiškálnej politiky na účinné riešenie pandémie, udržanie hospodárstva a podporu následného oživenia a o odporúčanie zefektívniť a urýchliť postupy poskytovania účinnej podpory MSP a samostatne zárobkovo činným osobám. Určitý pokrok sa dosiahol, pokiaľ ide o odporúčanie zlepšiť systém výberu daní, a na podporu ďalšieho pokroku v tejto oblasti sa plánuje viacero projektov v rámci Nástroja technickej podpory.

(8)Plán obnovy a odolnosti obsahuje dôležité opatrenia na urýchlenie dvojakej transformácie. Pokiaľ ide o opatrenia v oblasti klímy a energetickú transformáciu, významné úsilie sa venuje urýchleniu a uľahčeniu zavádzania výroby a uskladňovania energie z obnoviteľných zdrojov, zníženiu emisií skleníkových plynov v odvetví energetiky takmer o polovicu, liberalizácii veľkoobchodných a maloobchodných trhov s elektrinou a podporovaniu obnovy fondu budov s cieľom zlepšiť energetickú efektívnosť. Významné investície a reformy sa zameriavajú aj na podporu nízkoemisnej mobility a využívanie menej znečisťujúcich spôsobov dopravy, najmä železničnej dopravy. Veľká pozornosť sa venuje aj digitálnej transformácii hospodárstva a spoločnosti Bulharska s opatreniami na podporu získavania digitálnych zručností v celej populácii, digitalizácie podnikov, verejnej správy vrátane súdnictva, ako aj na podporu pripojiteľnosti a širokopásmového pokrytia vo vzdialených a v riedko osídlených oblastiach. K cieľom zelenej aj digitálnej transformácie významne prispievajú investície v takých oblastiach, ako sú uskladňovacie kapacity elektrickej energie, digitalizácia a udržateľnosť železničnej dopravy a inteligentné vodné hospodárstvo.

(9)Očakáva sa, že viacero komponentov plánu obnovy a odolnosti prispeje k pilieru inteligentného, udržateľného a inkluzívneho rastu, keďže obsahujú širokú škálu opatrení zameraných na posilnenie konkurencieschopnosti a podporu výskumu a vývoja. Plán obnovy a odolnosti obsahuje investície na podporu podnikov, najmä MSP, prostredníctvom grantov a finančných nástrojov zameraných na podporovanie digitalizácie, obehového hospodárstva a využívania obnoviteľných zdrojov energie pre vlastnú spotrebu s cieľom umožniť podnikom zvládnuť energetickú transformáciu. Opatrenia v pláne prispievajú aj k vytvoreniu priaznivých podmienok na investovanie do priemyselných parkov a zón a k podpore kultúrneho a kreatívneho odvetvia. Reformy a investície by okrem toho mali podporiť zlepšenie výskumného a inovačného ekosystému, a tým zvýšiť inovačný výstup Bulharska, podporiť transfer technológií a komercializáciu výsledkov výskumu, čo by malo trvale urýchliť jeho hospodársky rast. V pláne obnovy a odolnosti sa veľký dôraz kladie na dekarbonizáciu odvetvia energetiky, udržateľné poľnohospodárstvo, udržateľnú mobilitu (železničnú a verejnú dopravu), modernizáciu systému a infraštruktúry vzdelávania, modernizáciu poskytovania zdravotnej starostlivosti a podporu deinštitucionalizácie starostlivosti. Cieľom plánu obnovy a odolnosti je takisto posilniť podnikateľské prostredie a právny štát prostredníctvom opatrení určených na riešenie otázok korupcie, ako sú reformované protikorupčné inštitúcie, nové právne predpisy v oblasti lobizmu a ochrany oznamovateľov protispoločenskej činnosti, reformy súdneho systému na zaistenie účinnosti vyšetrovania trestných činov vrátane zodpovednosti a trestnej zodpovednosti generálneho prokurátora, reformy na zlepšenie legislatívneho procesu, reformy verejného obstarávania na obmedzenie používania netransparentných postupov, reforma rámca riadenia štátom vlastnených podnikov a reforma zameraná na zlepšenie insolvenčných a reštrukturalizačných konaní.

(10)Pilier v oblasti zdravia, ekonomickej, sociálnej a inštitucionálnej odolnosti obsahuje opatrenia, od ktorých sa očakáva, že prispejú k zlepšeniu prístupu k vzdelávaniu, celoživotnému vzdelávaniu a zdravotnej starostlivosti a k podpore sociálneho začlenenia. Príslušné opatrenia v oblasti vzdelávania a odbornej prípravy obsahujú opatrenia zamerané na zvýšenie relevantnosti vysokoškolského vzdelávania s cieľom riešiť nedostatky na trhu práce a podporiť výskum a na vývoj platformy pre celoživotné vzdelávanie. Príslušné opatrenia v oblasti zdravotnej starostlivosti zahŕňajú aj prijatie novej národnej stratégie v oblasti zdravia, zavedenie vnútroštátneho zdravotného informačného systému a zriadenie siete ambulantných jednotiek podporovaných reformou zameranou na nerovnomerné rozmiestnenie zdravotníckych pracovníkov. V záujme podpory sociálneho začlenenia plán obnovy a odolnosti zahŕňa reformu na zlepšenie pokrytia a primeranosti systému minimálneho príjmu a opatrenia v oblasti sociálnych služieb vrátane dlhodobej starostlivosti. V súvislosti so sociálnou a s územnou súdržnosťou sa predpokladá, že podpora zavádzania širokopásmového pripojenia vo vidieckych a vzdialených oblastiach pomôže zaistiť, aby mali všetci občania prístup k vysokorýchlostnému pripojeniu, pričom sa očakáva podporenie sociálnej súdržnosti prostredníctvom reformy systému minimálneho príjmu, ktorý bude prínosný pre dospelých a deti, investícií do sociálneho hospodárstva, modernizácie sociálnych služieb a služieb zamestnanosti a poskytovania služieb telemedicíny a elektronickej verejnej správy vo vzdialených oblastiach zmenou účelu poštovej siete krajiny. Predpokladá sa, že bulharský plán obnovy a odolnosti prispeje k politikám pre budúcu generáciu vďaka opatreniam, ako sú povinné začlenenie štvorročných detí do predškolského vzdelávania, modernizácia a budovanie vzdelávacej infraštruktúry vrátane materských škôl a školských laboratórií a zriaďovanie mládežníckych centier v celej krajine.

Riešenie všetkých výziev identifikovaných v odporúčaniach pre danú krajinu alebo významnej podskupiny týchto výziev

(11)V súlade s článkom 19 ods. 3 písm. b) nariadenia (EÚ) 2021/241 a kritériom 2.2 prílohy V k nemu sa očakáva, že plán obnovy a odolnosti prispeje k účinnému riešeniu všetkých alebo významnej podskupiny výziev (hodnotenie A) identifikovaných v príslušných odporúčaniach pre danú krajinu adresovaných Bulharsku vrátane ich fiškálnych aspektov, alebo výziev identifikovaných v iných relevantných dokumentoch, ktoré Komisia oficiálne prijala v kontexte európskeho semestra.

(12)Plán obnovy a odolnosti zahŕňa rozsiahly súbor vzájomne sa posilňujúcich reforiem a investícií, ktoré prispievajú k účinnému riešeniu všetkých alebo významnej podskupiny hospodárskych a sociálnych výziev uvedených v odporúčaniach pre danú krajinu, ktoré Rada adresovala Bulharsku v rámci európskeho semestra v rokoch 2019 a 2020, a to najmä v oblastiach sociálneho začlenenia, vzdelávania a zručností, zdravotnej starostlivosti, dekarbonizácie, digitálnej transformácie a podnikateľského prostredia.

(13)Plán obnovy a odolnosti obsahuje kľúčové štrukturálne reformy a investície zamerané na riešenie dlhodobých odporúčaní v súvislosti s podnikateľským prostredím a na zlepšenie inštitucionálneho rámca. Okrem toho sa predpokladá, že reforma rámca pre platobnú neschopnosť prispeje k účinnejšiemu a flexibilnejšiemu systému reštrukturalizácie podnikov a k zlepšeniu riadenia štátom vlastnených podnikov a reforma postupov verejného obstarávania by mala prispieť k transparentnejšiemu a efektívnejšiemu prideľovaniu verejných zdrojov. Reformy zahrnuté v pláne obnovy a odolnosti podporujú silnejší inštitucionálny rámec, a to aj prostredníctvom zlepšenia kapacity a fungovania protikorupčného rámca, reforiem súdnictva s cieľom zaistiť účinnosť vyšetrovania trestných činov vrátane zodpovednosti a trestnej zodpovednosti generálneho prokurátora, ako aj lepšieho vykonávania rámca boja proti praniu špinavých peňazí. K ďalším opatreniam, ktorými sa podporuje zlepšenie podnikateľského prostredia, patrí reforma legislatívneho procesu zameraná na zvyšovanie jeho kvality a predvídateľnosti a regulácia lobistických činností v kontexte rozhodovania s účasťou verejnosti. Plán obnovy a odolnosti obsahuje aj súbor reforiem a investícií zameraných na minimalizovanie administratívneho zaťaženia spoločností zlepšením účinnosti verejnej správy a posilnením elektronickej verejnej správy, a to aj prostredníctvom digitalizácie justičného systému a širšieho poskytovania digitálnych verejných služieb aj vo vidieckych a vzdialených oblastiach.

(14)Komplexný balík reforiem a investícií v pláne obnovy a odolnosti prispieva k riešeniu hlavných problémov bulharského odvetvia energetiky a odvetvia dopravy uvedených v odporúčaniach Rady. Konkrétne sa predpokladá, že opatreniami uvedenými v pláne obnovy a odolnosti sa urýchli zavádzanie energie z obnoviteľných zdrojov a jej uskladňovanie a výrazne sa znížia emisie skleníkových plynov z výroby elektrickej energie, čím sa prispeje k postupnej dekarbonizácii hospodárstva, a to aj v uhoľných regiónoch. Plán obnovy a odolnosti zároveň obsahuje kľúčové reformy zamerané na vytváranie konkurenčných veľkoobchodných a maloobchodných trhov, a tým zlepšovanie prístupu energie z obnoviteľných zdrojov na trh, a na zlepšovanie správy a riadenia spoločností v odvetví energetiky. Pokiaľ ide o podporu udržateľnej dopravy, plán obnovy a odolnosti obsahuje reformu elektromobility zameranú na propagovanie používania vozidiel s nulovými emisiami, napr. zvyšovaním počtu verejných nabíjacích staníc, a zavádzanie nízkoemisných zón v niektorých najväčších a najznečistenejších okresných mestách. Plán obnovy a odolnosti obsahuje aj reformu systému verejnej dopravy a zavedenie systému jedného cestovného lístka na verejnú dopravu, ako aj investície do digitalizácie a modernizácie železníc vrátane nadobudnutia železničných koľajových vozidiel s mulovými emisiami.

(15)Od reformy systému minimálneho príjmu zameranej na zvýšenie jeho primeranosti a pokrytia sa očakáva, že prispeje k riešeniu problémov identifikovaných v súvislosti so sociálnym začlenením. Okrem toho sa takisto očakáva, že vďaka plánu obnovy a odolnosti sa zlepší prístup k vzdelávaniu a vzdelávaniu dospelých a podporí sa sociálne začlenenie prostredníctvom reforiem a investícií vrátane povinného predškolského vzdelávania od štyroch rokov, výstavby a renovácie vzdelávacích zariadení a vývoja online platformy pre vzdelávanie dospelých prepojenej s verejnými službami zamestnanosti. V súvislosti so zdravotnou starostlivosťou sa od opatrení v pláne obnovy a odolnosti očakáva, že prispejú k riešeniu nedostatočného počtu zdravotníckych pracovníkov vrátane ich nevyváženého geografického rozmiestnenia, rozšíreniu dostupnosti služieb zdravotnej starostlivosti na celom území krajiny prostredníctvom ambulantných jednotiek, zlepšeniu služieb telemedicíny a zavedeniu leteckej záchrannej služby, čo posilní prístupnosť a odolnosť systému zdravotnej starostlivosti. Plán sa však nezaoberá vysokou mierou priamych platieb od pacientov.

(16)Plán obnovy a odolnosti obsahuje opatrenia zamerané na zvýšenie dostupnosti digitálnych infraštruktúr, prístupu k práci na diaľku a zlepšenie digitálnych zručností, ktoré podporujú digitálnu transformáciu, najmä prostredníctvom opatrení týkajúcich sa rozsiahleho zavádzania digitálnej infraštruktúry, digitalizácie administratívnych služieb a revidovanej právnej úpravy práce na diaľku. Plán obnovy a odolnosti podporuje aj relevantnosť zručností a vzdelávanie dospelých so zameraním sa na digitálne zručnosti. V pláne obnovy a odolnosti sa tiež rieši odporúčanie podporiť investície do zelenej a digitálnej transformácie prostredníctvom rozsiahleho balíka reforiem a investícií. Okrem opatrení zameraných na prechod na zelené, obehové a digitálne orientované pracovné postupy pre MSP obsahuje plán obnovy a odolnosti opatrenia, ktorých cieľom je reštrukturalizácia a ďalší vývoj výskumného a inovačného ekosystému a zlepšenie inovačného výstupu Bulharska s osobitným zameraním na oblasť zelených a digitálnych technológií. Očakáva sa, že plán obnovy a odolnosti prispeje ku konkurencieschopnosti a k udržateľnému rozvoju regiónov krajiny a k miestnemu rozvoju. Týka sa to reformy odvetvia vodného hospodárstva a poľnohospodárskeho odvetvia, ako aj výstavby či obnovy systému zásobovania vodou a kanalizácie. Okrem toho by sa mal miestny rozvoj podporovať prostredníctvom nového prístupu regionálnej politiky a špecializovaných reforiem, ktoré by mohli podporiť priame zapojenie miestnych komunít do správy fondov Únie.

(17)Odporúčania týkajúce sa okamžitej reakcie fiškálnej politiky na pandémiu možno považovať za odporúčania, ktoré nepatria do rozsahu pôsobnosti bulharského plánu obnovy a odolnosti, a to bez ohľadu na skutočnosť, že Bulharsko vo všeobecnosti primerane a dostatočne zareagovalo na okamžitú potrebu podporiť hospodárstvo fiškálnymi prostriedkami v rokoch 2020 a 2021 v súlade so všeobecnou únikovou doložkou Paktu stability a rastu.

Príspevok k rastovému potenciálu, tvorbe pracovných miest a ekonomickej, sociálnej a inštitucionálnej odolnosti

(18)V súlade s článkom 19 ods. 3 písm. c) nariadenia (EÚ) 2021/241 a kritériom 2.3 prílohy V k nemu sa očakáva, že plán obnovy a odolnosti bude mať vysoký vplyv (hodnotenie A) na posilnenie rastového potenciálu, tvorbu pracovných miest a ekonomickú, sociálnu a inštitucionálnu odolnosť Bulharska, pričom prispeje k vykonávaniu Európskeho piliera sociálnych práv, a to aj podporou politík pre deti a mládež, a značne zmierni hospodársky a sociálny dosah krízy spôsobenej ochorením COVID-19, čím posilní hospodársku, sociálnu a územnú súdržnosť a konvergenciu v rámci Únie.

(19)Zo simulácií útvarov Komisie vyplýva, že plán obnovy a odolnosti má spolu s ostatnými opatreniami Nástroja Európskej únie na obnovu potenciál zvýšiť do roku 2026 HDP Bulharska o 1,9 % až 3 %, pričom tento odhad nezahŕňa možný pozitívny vplyv štrukturálnych reforiem, ktorý môže byť významný. Predpokladá sa, že najvýznamnejšie trvalé pozitívne účinky na rast a produktivitu v strednodobom až dlhodobom horizonte budú prameniť z investícií do dekarbonizácie hospodárstva vrátane zavádzania výroby a uskladňovania energie z obnoviteľných zdrojov a zvýšenej energetickej efektívnosti, ako aj z investícií podporujúcich podniky a z opatrení, od ktorých sa očakáva prilákanie priemyselných investícií a rozvoj priemyselných ekosystémov.

(20)Súbor reforiem a investícií, ktoré predstavilo Bulharsko, by mal stimulovať rast a zvýšiť odolnosť hospodárstva, a to riešením dôležitých štrukturálnych nedostatkov a dlhodobých zraniteľností. Očakáva sa, že opatreniami zahrnutými v pláne obnovy a odolnosti určenými na zlepšenie podnikateľského prostredia, a to aj posilnením inštitucionálneho rámca a digitalizácie verejnej správy, súdnictva a stavebného odvetvia, sa vytvoria výrazne priaznivejšie podmienky pre investície súkromného sektora v krajine. Okrem toho sa predpokladá, že reformy a investície v oblasti vzdelávania a zručností, výskumu a inovácie, dekarbonizácie a digitalizácie, ako aj podpora podnikov, najmä MSP v ich dvojakej transformácii, významne prispejú k udržateľnému dlhodobému hospodárskemu rastu a tvorbe pracovných miest.

(21)Plán obnovy a odolnosti obsahuje významné reformy a investície na podporu hospodárskej, sociálnej a územnej súdržnosti, ktoré prispievajú k Európskemu pilieru sociálnych práv. Sociálne zraniteľnosti by sa mali zmierniť zlepšením systému sociálnej podpory, konkrétne reformou systému minimálneho príjmu a modernizáciou dlhodobej starostlivosti o starších ľudí a ľudí so zdravotným postihnutím. Predpokladá sa, že plánované opatrenia prispejú k zvýšeniu sociálnej odolnosti voči otrasom, k zníženiu sociálnych nerovností a k vytvoreniu príležitostí pre najzraniteľnejšie skupiny na vstup na trh práce. Opatrenia týkajúce sa vzdelávania a zručností vrátane digitálnych zručností by mali zvýšiť sociálno-ekonomickú odolnosť, a to riešením trvalých a značných chýbajúcich zručností a posilnením zamestnateľnosti a produktivity pracovnej sily. Očakáva sa, že opatrenia v oblasti vzdelávania podporia rovnaký prístup ku kvalitnému vzdelávaniu a odbornej príprave a znížia mieru predčasného ukončenia štúdia. Navyše od opatrení v oblasti zdravotníctva sa očakáva, že posilnia reakcieschopnosť a dostupnosť zdravotnej starostlivosti a prispejú k zlepšeniu geografického rozmiestnenia zdravotníckych pracovníkov. Plán obnovy a odolnosti by mal ďalej prispieť k zníženiu územných rozdielov prostredníctvom reforiem, ktorými sa podporuje prístup zdola, ako aj investícií do špecializovanej infraštruktúry v odvetví vodného hospodárstva v regiónoch mimo hlavného mesta a investícií na zabezpečenie lepších dopravných spojení na severe krajiny. Očakáva sa, že územnú súdržnosť zlepšia ďalšie investície do dopravy a digitálnej pripojiteľnosti v celej krajine a do zvýšenej dostupnosti elektronickej verejnej správy a iných administratívnych služieb vo vzdialených a v riedko osídlených oblastiach. Napokon by reformy a investície do dekorbanizácie hospodárstva mali pripraviť pôdu pre investície v rámci Fondu na spravodlivú transformáciu s cieľom zaistiť, že v priebehu transformácie budú podporované uhoľné regióny a že sa na nikoho nezabudne.

(22)Plán obnovy a odolnosti obsahuje rôzne opatrenia s cieľom prispieť k vykonávaniu Európskeho piliera sociálnych práv prostredníctvom podpory politík pre deti a mládež. Predpokladá sa, že reformy a investície zlepšia rovnaký prístup ku kvalitnému vzdelávaniu a podporia účasť na vzdelávaní v ranom detstve, a to povinným začlenením štvorročných detí do predškolského vzdelávania a podporou osobného rozvoja mladých ľudí prostredníctvom zriadenia mládežníckych centier. Okrem toho sa plán obnovy a odolnosti zameriava na modernizáciu škôl, a to aj zriadením vedeckých, technologických, inžinierskych a matematických laboratórií, čím sa zaistí neustále prispôsobovanie sa aktuálnym výzvam vo vzdelávaní, najmä digitalizácii.

Zásada „výrazne nenarušiť“

(23)V súlade s článkom 19 ods. 3 písm. d) nariadenia (EÚ) 2021/241 a kritériom 2.4 prílohy V k nemu sa očakáva, že plán obnovy a odolnosti zabezpečí, že žiadne opatrenie (hodnotenie A) na vykonávanie reforiem a investičných projektov zahrnutých do plánu obnovy a odolnosti výrazne nenaruší environmentálne ciele v zmysle článku 17 nariadenia Európskeho parlamentu a Rady (EÚ) 2020/852 (zásada „výrazne nenarušiť“).

(24)V súlade s nariadením (EÚ) 2021/241 a technickým usmernením Komisie týkajúcim sa uplatňovania zásady „výrazne nenarušiť“ (2021/C 58/01) Bulharsko poskytlo dôkazy a záruky, že opatrenia na vykonávanie reforiem a investičných projektov uvedené v pláne obnovy a odolnosti by nemali viesť k výraznému narušeniu žiadneho zo šiestich environmentálnych cieľov, t. j. zmiernenia zmeny klímy, adaptácie na zmenu klímy, udržateľného využívania a ochrany vodných a morských zdrojov, obehového hospodárstva, prevencie a kontroly znečisťovania ani ochrany a obnovy biodiverzity a ekosystémov. Osobitná pozornosť sa venuje opatreniam s vplyvom na environmentálne ciele, ktoré si vyžadujú dôkladnú kontrolu.